**NOTĂ INFORMATIVĂ**

**la proiectul hotărârii Guvernului cu privire la**

**acordarea titlului de parc industrial**

**întreprinderii SRL „LA TRIVENETA CAVI DEVELOPMENT”**

**şi modificarea destinaţiei unui teren**

Actualitatea creării parcurilor industriale în Republica Moldova rezidă din nevoia dezvoltării industriale a economiei capabile să conducă la optimizarea costurilor de producere, fabricarea producţiei calitative şi competitivă pe pieţele de desfacere, ect., iar ca efect aferent se impune accelerarea proceselor investiţionale în ţară. Astfel, parcul industrial este un instrument eficient de creştere economică pe plan naţional şi regional prin impactul său la dezvoltarea producţiei orientate spre export şi dezvoltarea consumului intern. În afară de aceasta, stimularea creării și dezvoltării unei rețele de parcuri industriale pe întreg teritoriu țării reprezintă unul dintre obiectivele prioritare ale Programului de activitate al Guvernului Republicii Moldova „Integrare Europeană: Libertate, Democraţie, Bunăstare” 2011-2014.

Astfel, prezentul proiect de hotărâre a Guvernului prevede acordarea titlului de parc industrial întreprinderii SRL „LA TRIVENETA CAVI DEVELOPMENT”, care va crea şi administra Parcul Industrial ”TRIVENETA CAVI DEVELOPMENT” amplasat pe un teren cu suprafața de 10,7598 ha, în or. Străşeni, dintre care 1,5 ha reprezintă proprietate publică iar restul proprietate privată.

Amplasarea Parcului Industrial în or. Străşeni este argumentată prin potenţialul regiunii, care are un avantaj investiţional major pentru companiile de producere. Iar accesul la cele 3 drumuri rutiere de importanţă naţională şi la calea ferată creează avantaje adiţionale pentru întreprinderile industriale orientate spre export. Acesta la rândul său va contribui la accelerarea dezvoltării social-economice a regiunii prin atragerea de investiţii autohtone şi străine, implementarea de tehnologii moderne şi inovaţionale, dezvoltarea sectorului întreprinderilor mici şi mijlocii, aplicarea unor practici avansate de management, utilizarea mai eficientă a patrimoniului public-privat şi crearea locurilor de muncă.

Datorită faptului, că o bună parte din terenurile destinate Parcului Industrial sunt cu destinaţia agricolă, proiectul prevede și modificarea destinației terenurilor cu suprafaţa totală de 9,2598 ha, cu bonitatea medie de 44 grade, în condiţiile Legii nr. 1308-XIII din 25 iulie 1997 privind preţul normativ şi modul de vînzare-cumpărare a pământului şi în conformitate cu Regulamentul cu privire la modul de atribuire, modificare a destinaţiei şi schimbul terenurilor aprobat prin Hotărârea Guvernului nr.1451 din 24.12.2007. În acest scop, s-a elaborat şi prezentat dosarul cadastral respectiv. Totodată, atragem atenția, că conform art. 83 al Codului funciar, terenul în cauză nu face parte din categoria terenurilor agricole de calitate superioară, și potrivit art.71 al aceluiași Cod schimbarea destinaţiei terenurilor agricole se efectuează prin hotărâre de Guvern.

Reieşind din condiţiile ce le oferă amplasarea terenului destinat creării Parcului Industrial ”TRIVENETA CAVI DEVELOPMENT”, din particularităţile de dezvoltare a raionului Străşeni și din specializarea forței de muncă din raion, conform Studiului de Fezabilitate prezentat, parcul industrial se va specializa pe producerea cablurilor de tensiune joasă şi medie, producerea fibrelor optice etc.

Volumul total al investiţiilor pentru crearea şi dezvoltarea infrastructurii tehnice și de producţie a parcului industrial este preconizat în sumă de cca 25 mln Euro, inclusiv pentru executarea lucrărilor de drenaj cca 0,7 mln Euro, construcţia halelor de producţie 4 mln Euro, construcţia depozitelor 4 mln Euro, procurarea şi instalarea utilajului necesar procesului de producere 11,9 mln Euro etc.

Potrivit Studiului de Fezabilitate lansarea activităţii de producere a cablurilor electrice de tensiune joasă şi medie de planifică pentru luna martie a. 2014.

Crearea Parcului Industrial va avea impact nemijlocit asupra dezvoltării economice şi creşterea nivelului de industrializare a ţării prin:

* crearea infrastructurii de concentrare a producătorilor, prestatorilor de servicii, a investitorilor, furnizorilor şi beneficiarilor pe teritoriul regiunii de dezvoltare Centru;
* crearea a cel puţin 1000 de locuri de muncă;
* majorarea volumului producţiei industriale cu 51 mln Euro/an, şi, prin urmare, majorarea ponderii acesteia în PIB-ul ţării;
* atragerea investiţilor străine în sumă de peste 25 mln Euro, cu implicaţii directe asupra creşterii economice a ţării, datorită creării noilor capacităţi de producţie cu peste 12 mii tone producţie industrială anual;
* creşterea balanţei comerciale, în cazul în care sunt produse orientate spre export – în jur de 50 mln Euro/an;
* creşterea veniturilor la bugetul de stata, datorită impozitelor şi contribuţiilor achitate, doar 8 mln Euro/an din plata TVA etc.

De menţionat, că proiectul hotărîrii Guvernului prevede cazul, cînd titlul de parc industrial acordat întreprinderii administratoare a parcului poate fi retras (în conformitate cu art. 11, ain. (2) şi art. 23 ale Legii cu privire la parcurile industriale). Stabilirea unui termen concret pentru inițierea realizării proiectului va servi drept motiv pentru a impulsiona activităţile privind crearea parcului industrial.

Astfel, previziunile economice şi financiare, cît şi evaluarea impactului creării parcului industrial demonstrează fezabilitatea şi oportunitatea realizării acestui proiect.

**Viceprim-ministru,**

**ministru Valeriu LAZĂR**